runetrust/blame-folketinget-dk huggingface dataset:
Søren Espersen (DF), 2009-04-17:
Jamen det er jo et glimrende forslag til vedtagelse.
Det siger overhovedet ingenting, så jeg tror egentlig, at det kan opnå almindelig tilslutning.
Alle de der skåltaler, som vi hørte i det der forslag til vedtagelse, kan vi ikke bruge til noget.
Sagen er, at der ikke er en eneste jøde i det her land, der har chikaneret og hånet og forfulgt og udtalt trusler mod en muslim.
Det er situationen i Danmark i dag.
Det andet er jo bare noget pjat.
Vi er fuldstændig enige i det, der bliver sagt der, men hvad skal man bruge det til?
Det specifikke problem består i, at jøder forhånes og diskrimineres og ikke kan få lov til at gå i fred på gaderne.
Det modsatte er aldrig tilfældet.
Kan ordføreren ikke bekræfte det?
Hvad kender han af eksempler på, at jøder render rundt og jagter muslimer?
Jeg kender ingen.
Ole Hækkerup (S), 2009-04-17:
Jeg nævnte jo netop i min tale nogle eksempler.
Jeg er på sin vis glad for, hvis det er lykkedes at lave en formulering til et forslag til vedtagelse, som nævner antisemitisme specifikt som problem, men alligevel er så generel, at det med hr. Søren Espersens egne ord ville kunne opnå alles tilslutning.
Det synes jeg sådan set i virkeligheden kan være en pointe i sig selv.
Søren Espersen (DF), 2009-04-17:
Jeg er også sikker på, at vi kan opnå hele Folketingets tilslutning ved at konstatere, at solen skinner i dag.
Altså, hvad skal vi med noget, som er så generelt, at man ikke kan bruge det til noget?
Jeg er fuldstændig enig i det forslag til vedtagelse, der bliver læst op, men det løser ikke det akutte problem, som er, at det her er en ensidig forestilling.
For den forholder sig ikke til det ene problem, at det altså her er jøder, der, fordi de er jøder, chikaneres, hånes, jagtes og trues i det danske samfund, mens det modsatte aldrig er tilfældet.
Kan ordføreren for Socialdemokraterne ikke fatte, at det modsatte aldrig er tilfældet?
Det er lige så sjældent som sne i Sahara, så der er intet problem.
Men der er et problem med, at jøder jagtes og forhånes.
Jeg vil bede ordføreren om at forholde sig til det i stedet for at tale udenom med et fuldstændig ligegyldigt forslag til vedtagelse.
Ole Hækkerup (S), 2009-04-17:
Jeg synes, det er et fint forslag til vedtagelse, hr. Martin Henriksen har lavet.
Jeg spurgte fru Anne-Mette Winther Christiansen, hvilken indflydelse man kunne forestille sig at de partier, der står uden for forslaget til vedtagelse, kunne få på udformningen af de initiativer, der lå i forslaget til vedtagelse.
Der er jo ingen grund til at genoptage processnakken om, hvordan et forslag til vedtagelse bliver til.
Fuldstændig som hr. Søren Espersen ikke syntes, at der var et eneste problem i det forslag til vedtagelse, jeg kom med her, synes jeg da overhovedet ikke, at der er noget problem i det forslag til vedtagelse, som bl.a. Dansk Folkeparti står bag.
Det synes jeg er fint.
Jeg beklager oven i købet, at der har været så meget mudder i processen, at det faktisk ikke er lykkedes at få et helt Folketing til at blive enige om en tekst, for jeg tror faktisk, at det havde gavnet sagen.
Jeg mener, der er brug for - og nu gentager jeg det, som også var mit svar til hr. Søren Espersen - at Folketinget med så mange partier som muligt, så bredt som muligt, tager afstand fra antisemitisme.
Jeg anerkender fuldt ud, hvad jeg allerede nævnte i mit ordførerindlæg, at der er en række konkrete eksempler på diskrimination af jøder, og at vi har brug for, at også Folketinget tager afstand fra det, fordi det netop krænker hver enkelt menneskes ret til at være unikt.
Martin Henriksen (DF), 2009-04-17:
Tak for det.
Det er jo sådan meget klart, hvor skillelinjen går nu, synes jeg.
Socialdemokraterne har jo i den grad ladet sig fedte ind i sådan en radikal/venstrefløjsretorik her, det må man bare erkende.
Jeg synes, det er en falliterklæring fra Socialdemokraterne her - i den grad en falliterklæring.
Jeg nævnte i min ordførertale, og jeg har ikke hørt nogen, der har modsagt det, de problemer, der har været med, at forældre med jødisk baggrund er blevet advaret imod at få deres børn skrevet ind på en folkeskole med mange muslimske børn.
Jeg er ikke bekendt med, at forældre med muslimsk baggrund er blevet advaret imod at lade deres børn indskrive på en folkeskole, fordi skolelederen er bange for, at de muslimske elever så bliver mobbet eller hetzet eller sådan noget.
Det er jeg ikke bekendt med.
Jeg er ikke bekendt med, at elever, der har en mørk hudfarve, er blevet forhindret i at blive skrevet ind på en folkeskole.
Jeg er ikke bekendt med det.
Jeg er simpelt hen ikke bekendt med det!
Og hvis det foregår, skal vi have en forespørgselsdebat, der kun handler om det, så vi også kan tage afstand fra det.
Men jeg er ikke bekendt med, at det foregår.
Her er vi bekendt med, at det foregår: Jødiske børn, danske statsborgere, bliver forhindret i at blive indskrevet på en folkeskole, fordi skolelederen ikke kan garantere for, at alt går ordentligt til.
Det er da fuldstændig grotesk, at man ikke engang fra Socialdemokratiets side kan mande sig op til at tage klart og tydeligt afstand fra det.
Det er i den grad en falliterklæring.
Men nu ved vi, hvem der styrer oppositionen: hr. Villy Søvndal og så måske hr. Morten Østergaard.
Ole Hækkerup (S), 2009-04-17:
Det der var jo sådan en helt massiv læggen mig alle mulige ord i munden, som jeg aldrig nogen sinde har sagt, f.eks. at jeg synes, det er fint, at folk bliver diskrimineret.
Det er jo helt håbløst og har intet at gøre med det, jeg sagde.
Et af de steder - og det blev opklaret, allerede da jeg stillede spørgsmål til hr. Martin Henriksen - hvor jeg tror at vandene skiller, er netop i spørgsmålet om, hvad vi skal gøre for at fremme de moderate på bekostning af de rabiate.
Der fremhævede jeg et eksempel på noget af det, jeg tror kunne være interessant.
Netop når man laver nogle af de oplysningskampagner sammen, tror jeg nok så meget, at værdien ligger internt eksempelvis i Muslimernes Fællesråd, ved at de spørger: Hov, hvad er det, der foregår, vi laver noget sammen med jøderne?
Jeg er sådan set i virkeligheden enig med hr. Martin Henriksen i, hvor vi gerne vil flytte folk hen.
Martin Henriksen (DF), 2009-04-17:
Man forholder sig overhovedet ikke til problemstillingen.
Det er i den grad en falliterklæring fra Socialdemokraternes side - i den grad en falliterklæring!
Det, vi har bedt regeringen om at svare på fra Dansk Folkepartis side, er: »Hvad kan regeringen oplyse om den stigende antisemitisme i muslimske miljøer i Danmark?
« Det er det, debatten handler om.
Så har vi et forslag til vedtagelse, der går på dette: »Folketinget tager afstand fra og fordømmer på det kraftigste den stigende antisemitisme i visse muslimske miljøer.
Folketinget pålægger regeringen - inden udgangen af 2009 - at udarbejde og fremlægge en handlingsplan, der skal sikre, at religionsfriheden og andre grundlæggende frihedsrettigheder genoprettes, således at borgerne kan færdes frit i samfundet og eksempelvis lade deres børn indskrive i folkeskolen uden frygt for repressalier.«
At Socialdemokraterne tilsyneladende ikke kan stemme for det, er altså pinligt - virkelig, virkelig pinligt.
Ole Hækkerup (S), 2009-04-17:
Jeg er jo lige så stærkt som hr. Søren Espersen imod en hvilken som helst forhånelse eller fordømmelse af eller generalisering i forbindelse med jøder i det danske samfund.
Jeg er sådan set imod det, uanset hvem der foretager det.
Ser man tilbage i historien, er der masser og masser af andre eksempler, også lige ud over folk med muslimsk baggrund, som har forhånet og forfulgt jøder.
Jeg føler præcis lige så stærkt for det, som hr. Søren Espersen.
Det gælder sådan set, uanset hvem der gør det.
Det gælder også, hvis det er andre muslimer, der gør det.
Jeg synes også, at det med det værdigrundlag, som hr. Martin Henriksen i øvrigt på mange måder skitserede, allerede da han begrundede forespørgslen, må være relevant at sige: Ja, det kan også godt gå ud over andre end jøder, og mindretalsbeskyttelse er en del af det danske samfunds værdier, og vi skal besinde os på dette værdigrundlag.
Jeg har lidt svært ved at se, hvor det præcis er, hr. Søren Espersen synes, at det her er dybt problematisk, udover at han så synes, at forslaget til vedtagelse er lidt intetsigende.
Jeg tror næsten, at det var, hvad jeg måtte forvente, om jeg så må sige, når vi fremsætter sådan et forslag til vedtagelse for en, der i forvejen er kommet med sin egen.
Så vil vedkommende under alle omstændigheder have den afstand til den.
Martin Henriksen (DF), 2009-04-17:
Det er sådan en lidt underlig måde, spørgerne spørger på, at de lige skynder sig at sige, at det også er forfærdeligt, og så kommer med en hel række andre forklaringer, som sådan set ikke forholder sig til det, som vi diskuterer i dag.
Altså, grunden til, at vi har taget det her op isoleret, er, at vi mener, at det er et stort problem i det danske samfund, at vi er kommet så vidt, som vi er kommet i forhold til en gruppe borgere, som er en uadskillelig del af det danske samfund.
Det er derfor, at vi har rejst det.
Vi mener, der skal være fokus på det her.
Hvis der kommer lignende eksempler frem med, at børn med muslimsk baggrund ikke kan gå på bestemte folkeskoler og ikke kan færdes i bestemte områder i Danmark, fordi de simpelt hen frygter for deres ve og vel, vil Dansk Folkeparti meget gerne tage det op som en isoleret sag i Folketinget og diskutere det og fordømme det, for det er bare ikke i orden.
Men i øvrigt vil jeg så sige, at jeg er enig med hr. Per Clausen i, at hvis man har en kritik af islam, skal det være en kritik, der går på islam, og hvis man har en kritik af islamisme, hvis man har en kritik af en bestemt muslimsk stat osv., skal det være en kritik, der går på det.
Man skal ikke sige, at alle muslimer pr. definition er dårlige mennesker, fordi man har et problem med religionen islam.
Hvis det var den skillelinje, som hr. Per Clausen efterlyste, kan han godt få den.
Per Clausen (EL), 2009-04-17:
Når jeg tager den her sag op, er det, fordi hr. Martin Henriksen jo har vundet, hvis det er sådan, at han mente, at han havde et problem i Folketinget med at få tilslutning til, at antisemitisme skal fordømmes.
Han har også vundet, hvis han mente, at han havde et problem med at få en klar tilkendegivelse fra Folketingets side om, at det selvfølgelig skal være sådan, at jøder skal kunne færdes frit på skoler og i alle boligkvarterer i Danmark uden at blive forfulgt, og at hvis de bliver forfulgt, skal der gribes ind over for det.
Den debat synes jeg er nem og hurtig at overstå.
Det kan være svært at gennemføre bagefter, og det kan kræve politiske initiativer - det er jeg med på.
Jeg var til gengæld meget glad for, at hr. Martin Henriksen klart tilkendegav, at enhver generel kritik af muslimer er nøjagtig det samme som enhver generel kritik af jøder og derfor må fordømmes på præcis samme måde.
Martin Henriksen (DF), 2009-04-17:
Det, jeg sagde, var jo sådan set, at man ikke skal rende rundt og sige, at hver enkelt muslim pr. definition er et dårligt menneske, fordi vedkommende er muslim eller har muslimsk baggrund.
Det gentager jeg gerne, og det er så hermed gjort.
Jeg må bare endnu en gang konstatere, at det her jo desværre er det, som vi ofte oplever i debatten, nemlig at når der er nogle, der fremhæver, at der er et problem med antisemitisme i visse muslimske miljøer i Danmark, skynder folk på venstrefløjen sig at sige: Ja, det er rigtigt, det er der også, og det er forfærdeligt, men i øvrigt skal vi også lige huske på, at der er en masse mennesker med muslimsk baggrund, der har det rigtig, rigtig hårdt i det danske samfund, og som virkelig bliver diskrimineret.
Det er jo bare forkert, og det er en måde at aflede opmærksomheden på fra den egentlige problemstilling.
Den egentlige problemstilling er den alvorlige problemstilling, for det er ikke sådan i det danske samfund - ikke mig bekendt i hvert fald - at der er skoler, institutioner og andet, hvor man er udelukket fra at deltage eller er bange, fordi man har muslimsk baggrund.
Jeg er simpelt hen ikke bekendt med folkeskoler eller offentlige børnehaver eller sådan noget, hvor det foregår.
Det er jeg simpelt hen ikke, og det er jo der, forskellen er.
Morten Østergaard (RV), 2009-04-17:
Jeg vil gerne starte med at takke hr. Martin Henriksen og Dansk Folkeparti for at rejse den her meget væsentlige debat, som jeg bestemt synes er helt relevant, og jeg vil tilslutte mig - da vi ikke har haft lejlighed til det i processen op til debatten her - at vi klart fra Folketingets side i fællesskab tager afstand fra enhver form for antisemitisme.
I den forbindelse vil jeg så spørge, om ikke vi kan udstrække det til en rosende omtale af det initiativ, som Det Mosaiske Troessamfund og Muslimernes Fællesråd har lavet her i København i fællesskab.
Der siger talsmanden for Muslimernes Fællesråd Zubair Butt Hussain til Politiken: »Det er et vigtigt signal, at vi på tværs af religiøst tilhørsforhold og politisk ståsted siger stop til racisme.« Jeg synes egentlig, det ville være stærkt, hvis vi sagde: Flere af den slags initiativer, hvor trossamfundene i fællesskab siger nej til nogen form for racisme i det danske samfund.
Martin Henriksen (DF), 2009-04-17:
Den kampagne, som er blevet lanceret mellem visse personer i det jødiske trossamfund og Muslimernes Fællesråd, er en rigtig dårlig idé, og grunden til, at det er en rigtig dårlig idé, er jo, at Muslimernes Fællesråd er en fundamentalistisk organisation, og man skal ikke løfte en fundamentalistisk organisation op i debatten, man skal ikke give dem et talerør i debatten, for så ender det bare med, at man skyder sig selv i foden.
Nu nævnte hr. Morten Østergaard talsmanden for Muslimernes Fællesråd.
Han har haft tilknytning til Minhajbevægelsen, der arbejder for en verdensomspændende udbredelse af den islamiske religion med deraf følgende underkastelse af sharia.
Han har også tilknytning til foreningen Muslimer i Dialog, som har afholdt flere kontroversielle møder bl.a. på Det Kongelige Bibliotek med deltagelse af den britiske journalist og konvertit Yvonne Ridley, der bl.a. udtalte sig til fordel for videoer, hvor uskyldige vesterlændinge halshugges af muslimske ekstremister.
Disse barbariske indslag blev benævnt alternativ nyhedsformidling.
De har skudt sig selv i foden.
Morten Østergaard (RV), 2009-04-17:
Jeg var egentlig mere optaget af kampagnens indhold, for det, som Bent Melchior, tidligere overrabbiner, siger i den samme artikel i Politiken, er: »Folk har generelt det indtryk, at religionerne bekriger hinanden.
Det indtryk vil vi gerne fjerne.«
Jeg synes, det ville være stærkt sådan en dag i Folketinget, hvor vi tager afstand fra antisemitisme, at vi måske bidrager til at fjerne det indtryk, at religionerne bekriger hinanden.
Jeg skal ikke kunne sige, om hr. Martin Henriksen har et udestående med nogle af de personer, der har været med til at lave kampagnen, men jeg synes, det ville være rimeligt nok at forholde sig til indholdet af det og sige, at i København skal der hverken være antisemitisme, islamofobi, xenofobi eller diskrimination af seksuelle mindretal; der skal ikke være nogen form for racisme eller diskrimination.
Det synes jeg da i virkeligheden, når vi i dag tager afstand fra antisemitisme, at vi bør slutte op om og sige: Lad os få nogle flere af den slags initiativer, hvor man rækker armene ud, samarbejder og siger nej til racisme i det danske samfund.
Martin Henriksen (DF), 2009-04-17:
Jeg ville være meget ked af, hvis det kun var Dansk Folkeparti, der havde et udestående med Muslimernes Fællesråd.
Når talsmanden for Muslimernes Fællesråd har været involveret i de aktiviteter, som jeg lige har stået og skitseret her, så går jeg også ud fra, at Det Radikale Venstre har et udestående med Muslimernes Fællesråd, for hvis Det Radikale Venstre ikke har det, så har Det Radikale Venstre da i den grad et forklaringsproblem.
Det må jeg sige.
Lad os bare tage den daglige leder af Muslimernes Fællesråd, Abdul Wahid Pedersen, som jo har gjort sig til talsmand for eksempelvis stening osv. osv. Hvis den der kampagne kan medvirke til, at herboende muslimer ser mere nuanceret på danske jøder, jamen så kan det da være fint nok, men man skal bare lige gøre sig klart, at det jo lidt svarer til, da Københavns Kommune ville have Muslimernes Fællesråd til at lave undervisningsmateriale, der skulle forhindre unge mennesker i at blive ekstremistiske, og det svarer altså til - undskyld, jeg siger det - at Jonni Hansen skulle være med til at udarbejde undervisningsmateriale, der skulle forklare eleverne, hvorfor de ikke skal blive nazister.
Det er altså forkert.
Det er uklogt.
Simon Emil Ammitzbøll (UFG), 2009-04-17:
Jeg vil også godt som andre i virkeligheden takke hr. Martin Henriksen for at have rejst debatten om, at vi kan bekæmpe antisemitisme, for det er utrolig vigtigt.
Jeg synes selvfølgelig, det er ærgerligt, at man altid har den der muslimvinkel, som man har til hvad som helst, når det kommer til Dansk Folkeparti, men det er åbenbart en forudsætning eller noget givent, der er for Dansk Folkeparti.
Jeg vil godt fortsætte der, hvor hr. Morten Østergaard slap.
Jeg skal ikke gå ind i en lang diskussion om Muslimernes Fællesråd, jeg vil mere gå ind i diskussionen om Mosaisk Troessamfund, som vel repræsenterer langt de fleste jøder af det lille jødiske mindretal her i Danmark.
Når de nu mener, at det kunne være godt at fremme kampen imod antisemitisme på bestemte måder, skal vi så ikke lytte til, hvad repræsentanterne netop for det jødiske mindretal selv siger og formanden for Mosaisk Troessamfund selv har sagt?
Per Clausen (EL), 2009-04-17:
Jeg er helt enig, og det skal siges klart og utvetydigt, i øvrigt også selv om chikanen skulle udøves af folk, der ikke var muslimer.
Jeg ved ikke, om hr. Martin Henriksen har hørt om antisemitter, der ikke er muslimer, men de findes.
Der findes også folk, der heiler, men som ikke er muslimer.
Men jeg har et lille spørgsmål, der måske kan gøre, at vi kan føre den fortsatte debat på et afklaret grundlag og ikke være fyldt med fordomme om hinanden.
For lige så vel som det er sådan, at man jo kan kritisere zionisme, at man kan kritisere staten Israel, men ikke må gøre det til en generel kritik af jøder, er hr. Martin Henriksen så enig med mig i, at man naturligvis kan kritisere stater, hvor flertallet af befolkningen og regeringen er muslimsk, at man kan kritisere islamisme, at man kan kritisere fundamentalisme, men at man aldrig må gøre det til en generel kritik af muslimer?
Er hr. Martin Henriksen enig med mig i, at der er den sammenhæng, og at det måske ville gøre debatten om antisemitisme nemmere, hvis man offentligt vedkendte sig den sammenhæng?
Kamal Qureshi (SF), 2009-04-17:
Jeg vil da reelt set sige, at jeg også godt vil takke hr. Martin Henriksen for at have rejst den her debat, for jeg synes, det sådan set er en meget relevant diskussion at tage.
Men jeg har egentlig også bedt om ordet, fordi hr. Martin Henriksen siger, at overgreb mod jøder i det danske samfund bliver forbigået i tavshed eller ikke får tilstrækkelig meget opmærksomhed.
Det synes jeg er en påstand, som hr. Martin Henriksen må stå alene med, for jeg tror da, at flere herinde i hvert fald kan se hinanden i øjnene og vide, at vi hver især reagerer prompte og meget skarpt, når det er, vi hører om nogle af de oplevelser.
Det her, der skete omkring den danske folkeskole, hvor der var nogle forældre, der fik at vide, at der kunne være en risiko for deres barn på den pågældende skole, var sådan set noget, som ikke alene undervisningsministeren, men også jeg fra SF's side reagerede på, og jeg ved, at en lang række andre reagerede og har taget kontakt til Bent Lexner, Det Mosaiske Troessamfund, og andre for at høre, hvad vi kan gøre, hvad der er brug for.
Martin Henriksen (DF), 2009-04-17:
Jeg synes, at der har været for få politiske reaktioner på det, og jeg synes, at de politiske reaktioner, der har været, ikke har været klare nok.
Lad mig give et eksempel:
Nu nævnede hr. Kamal Qureshi selv undervisningsministerens udmeldinger om skolelederen fra Vollsmose; der har i øvrigt også været andre skoleledere, der har sagt stort set det samme, det er ikke kun én skoleleder.
Undervisningsministeren sagde, at skolelederen måtte sørge for, at jødiske børn kunne gå på den skole.
Og det er sådan set rigtigt, at skolelederen jo som udgangspunkt skal sørge for, at det skal jødiske børn kunne.
Men et eller andet sted må man jo også sige, at man heller ikke forholder sig til det problem, der ligger bag ved, at skolelederen bliver nødt til at sige, som han gør, for det er jo sådan set de ideologiske holdninger og værdier - kald det, hvad man vil - som desværre florerer i visse muslimske miljøer. Skolelederen gør jo sådan set bare det, at han siger noget, som forældrene vel et eller andet sted er interesseret i at skolelederen siger, nemlig: Pas på med at melde jeres barn ind i den her skole, hvis det har en bestemt baggrund, for det er problematisk.
Kamal Qureshi (SF), 2009-04-17:
Ja, så kan vi sidde her og diskutere den ene og den anden ordlyd; hvorvidt ordlyden af det, udenrigsministeren sagde, var tilstrækkeligt.
Jeg håber bare, at hr. Martin Henriksen kan bekræfte min pointe omkring antisemitisme, som desværre ikke ses at være gældende, når der sker andre typer racistiske overfald i det danske samfund, hvor vi oplever, at Dansk Folkeparti ofte er fuldstændig tavse.
Det kan godt være, at vi reagerer forskelligt på ordlyden, fordi vi måske tillægger nogen at have nogle andre kompetencer eller løsningsmodeller, altså vi reagerer forskelligt, om vi nu synes, at det er skolelederens ansvar at sørge for, at forholdene er i orden, eller om vi synes, det skal rettes mod de enkelte familier, hvor det eksisterer, og andet.
Det er klart, at det jo gøres forskelligt afhængigt af tidspunkt og sag.
Vil hr. Martin Henriksen bekræfte, at alle partier sådan set reagerede på den her sag og sagde, at det her var en uacceptabel adfærd, og at det her skulle stoppes?
Morten Østergaard (RV), 2009-04-17:
I tirsdags holdt den nye statsminister sin åbningsredegørelse, og i et af de afsluttende afsnit sagde han, at regeringen vil samarbejde bredt i Folketinget, men at der jo skal to til at samarbejde, og det kræver, at man er villig til at møde hinanden.
Samme dag - faktisk lidt før statsministeren sagde de ord - skrev jeg til fru Anne-Mette Winther Christiansen, fordi vi ikke havde hørt noget om den her forespørgsel, og opfordrede til, at man forsøgte at samle Folketinget bredt om et forslag til vedtagelse i den her sag.
Efterfølgende har alle partier i oppositionen bekræftet ønsket, men ikke ét ord har vi hørt fra fru Anne-Mette Winther Christiansen, ikke ét svar har vi fået, intet initiativ er der taget.
Hvordan synes fru Anne-Mette Winther Christiansen at det går med Venstres udmøntning af statsministerens ord om et bredt samarbejde i Folketinget?
Anne-Mette Winther Christiansen (V), 2009-04-17:
Her er nævnt visse muslimske miljøer, og det synes jeg er fair nok.
Vedrørende Muslimernes Fællesråd vil jeg nok sige, at det er vigtigt, at man er meget kritisk i sin vurdering af, hvem man ophøjer til talspersoner.
Til gengæld må vi jo sige, at dialog altid er nyttig.
Det er jeg klar over.
Men jeg er nok lige ude i, at jeg synes, det er væsentligt, at man forholder sig meget til, hvem det er, der ophøjes til talspersoner.
Per Clausen (EL), 2009-04-17:
Jeg synes da, det er dejligt, at Venstre stadig væk vil have en dialog med mennesker, man tidligere har haft et meget tæt samarbejde med om indsamling af penge til bestemte personer og projekter i Afghanistan.
Det er jo kendt, at statsministeren har haft et meget tæt samarbejde med den nuværende talsperson for Muslimernes Fællesråd.
Dem vil man så gerne stadig væk i dialog med.
Det er da rart, at Dansk Folkeparti ikke har presset Venstre ud af det.